**Тоқтап, мұқтаждықтарыңызды Құдайға тапсырыңыз**

Кейде Киелі кітап аяттары бізге таныс болатыны сонша, біз оларды жай әдемі сөздер ретінде қабылдап, өмірімізде, іс жүзінде қолданбай жатамыз. Ишая 9:6 — солардың бірі:

«Себебі Сәби дүниеге келді,

Біз үшін осы Ұл сыйға берілді!

Билік Оның қолында қала береді:

Ол «керемет ақылды Кеңесші,

Құдіретті Құдай, Мәңгілік Әке,

Тыныштықты сыйлайтын әмірші»

Деп те аталатын болады.»

Біз бұл аятты әдетте Исаның туылған күні мейрамымен байланыстырамыз, өйткені бұл сөздер, бұл оқиға болғанға дейін шамамен 700 жыл бұрын Құтқарушымыздың келуі туралы пайғамбарлық сөздер болып табылады. Бірақ осы аятқа қайта қарасаңыз, дәл осы күні сізге қажет нәрсені таба аласыз, өйткені бұл аятта Тәңіріміздің төрт түрлі есімі айтылған.

Мысалы, бүгінгі күнде, сізге даналық пен басшылық керек пе? Ол сіздің «керемет ақылды Кеңесшіңіз», Ол барлық білімге ие! Ол жағдайдың басын да, аяғын да көре алады. Ол сізге қай жолды таңдауға кеңес бере алады.

Мүмкін сізге басқа ешкім жасай алмайтын бір үлкен жұмысты жасау керек шығар. Ол көктегі және жердегі барлық құдіретке ие «Құдіретті Құдай» екенін есте сақтаңыз.

Немесе дәл қазір ауырып, қиналып жатқан шығарсыз және сізге Құдайдың жұбанышы мен қамқорлығы қажет шығар. Ишаяның айтуынша, Ол сіздің “Мәңгілік Әкеңіз” — Ол сізді жердегі тіпті ең жақсы әкеден де артық сүйеді! Ол сіздің Мәңгілік Әкеңіз болуды ешқашан тоқтатпайды, өйткені Ол сізді ешқашан тастап кетпеймін деп уәде берген еді.

Алайда, егер сіздің жүрегіңіз бастан кешіп жатқан жағдайлардың кесірінен қатты уайымдап, алаңдап жатса, сізге «Тыныштықты сыйлайтын әмірші» керек.

Досым, Исаның туылған күні мейрамын күтпеңіз, Оның сізге дәл қазір керемет кеңесші, құдіретті Құдай, Мәңгілік Әке және Тыныштықты сыйлайтын әмірші болуына жол беріңіз.